Biż-żieda fil-volum ta' xogħol, il-bini tal-Qorti ta' Għawdex ilu għal ħafna snin totalment inadekwat għall-ħtiġijiet tal-lum. Hekk sostna l-Partit Nazzjonalista fi stqarrija b'rabta mas-sitwazzjoni fil-Qorti ta' Għawdex fejn numru ta' avukati li jipprattikaw fiha ddeċidew illi ma jattendux aktar għas-seduti sakemm jiġu ndirizzati n-nuqqasijiet li jeżistu. Permezz ta' stqarrija, Chris Said, Kelliem tal-PN għal Għawdex, Joseph Ellis, Kelliem tal-PN għall-Ġustizzja, għar-Riforma Kostituzzjonali, d-Djalogu Soċjali u x-Xandir Nazzjonali u Kevin Cutajar, Kelliem tal-PN għall-Fondi Ewropej u l-Għaqdiet Volontarji, qalu li minkejja bosta wegħdiet u nfiq ta' ħafna flus fi studji u applikazzjonijiet għall-permessi, il-Gvern għadu sal-lum ma identifikax sit ġdid għall-Qorti ta' Għawdex u l-anqas kompla jiżviluppa l-pjanijiet tal-Gvern Nazzjonalista sabiex jinbena bini ġdid għall-Qorti ta' Għawdex. It-tlett deputati tal-PN qali li l-anqas jidher li hemm ħeġġa min-naħa tal-Ministeru għal Għawdex sabiex jitwettaq dan il-proġett u dan minkejja illi l-limitazzjonijiet tas-sit preżenti huma magħrufa ma' kulħadd u l-poplu jgħaddi minn ħafna tbatija sabiex ikun jista' jasal il-Qorti ta' Għawdex. "Minn xi snin 'l hawn, u speċjalment wara li twaqfet l-Aġenzija għas-Servizzi tal-Qorti illi ħadet f'idejha l-impjegati tal-Qorti minflok il-Ministeru għal Għawdex, il-Qorti ta' Għawdex ġiet imċaħda mir-riżorsi umani meħtieġa sabiex tkun tista' taqdi l-funzjonijiet tagħha Riċentement, bosta mpjegati Għawdxin li kienu jaħdmu l-Qorti Malta ġew trasferiti lejn Għawdex imma f'dipartimenti oħra barra l-Qorti minkejja illi l-bżonnijiet il-Qorti huma kbar," spjegaw id-deputati Nazzjonalisti. Ingħad li sa ftit snin ilu, il-Qorti ta' Għawdex kien xempju ta' effiċjenza imma dan ma baqax il-każ wara t-twaqqif tal-Aġenzija għas-Servizzi tal-Qorti. "Il-qagħda attwali fil-Qorti ta' Għawdex hi turija ċara tal-falliment tal-Aġenzija għas-Servizzi tal-Qrati li m'hix tiddedika r-riżorsi meħtieġa sabiex il-Qorti ta' Għawdex jiffunzjona kif għandu jkun," sostnew Said, Ellis u Cutajar. "Kwistjonijiet amministrattivi jagħmlu x-xogħol impossibbli" – Avukati fil-Qorti ta' Għawdex .td_uid_3_60b9fc0f378d7_rand.td-a-rec-img{text-align:left}.td_uid_3_60b9fc0f378d7_rand.td-a-rec-img img{margin:0 auto 0 0}